## Četvrti dodatak Kolektivnom ugovoru za vodno gospodarstvo

### NN 6/2014 (17.1.2014.), Četvrti dodatak Kolektivnom ugovoru za vodno gospodarstvo

KOLEKTIVNI UGOVORI

102

HRVATSKE VODE, pravna osoba za upravljanje vodama, Zagreb, Ulica grada Vukovara 220 (u daljnjem tekstu: poslodavac),

i

SINDIKAT ZAPOSLENIH U POLJOPRIVREDI, PREHRAMBENOJ I DUHANSKOJ INDUSTRIJI I VODOPRIVREDI HRVATSKE, Zagreb, Ulica Ljudevita Posavskoga 5 (u daljnjem takstu: Sindikat PPDIV),

Na osnovi članka 7. stavka 1. Zakona o kriterijima za sudjelovanje u tripartitnim tijelima i reprezentativnosti za kolektivno pregovaranje (»Narodne novine« br. 82/12 i 88/12), Sporazuma o razini za koju se kolektivno pregovara sklopljenog između Sindikata PPDIV i Hrvatskih voda 31. 8. 2012., članka 98. Kolektivnog ugovora za vodno gospodarstvo, te članka 14. Statuta Hrvatskih voda, sklapaju

ČETVRTI DODATAK

KOLEKTIVNOM UGOVORU ZA VODNO GOSPODARSTVO

Članak 1.

Mijenja se članak 6. Kolektivnog ugovora za vodno gospodarstvo (»Narodne novine« br. 88/03, 118/06, 89/09 i 10/11; u daljnjem tekstu: Ugovor) i sada glasi:

»Članak 6.

Prilikom sklapanja ugovora o radu ugovara se probni rad.

Probni rad traje šest mjeseci.«

Članak 2.

U članku 30. stavku 2. Ugovora mijenja se podstavak b) i glasi:

»b) prema složenosti poslova

– grupa poslova 1 – 5            1 radni dan

– grupa poslova 6 – 16          2 radna dana

– grupa poslova 17 – 18        3 radna dana«

Članak 3.

U članku 49. stavak 2. riječ »će« zamjenjuje se riječima »je ovlašten«.

U stavku 3. riječi »Radnik ima pravo« zamjenjuju se riječima »Poslodavac je ovlašten«.

Članak 4.

U članku 52. stavku 1. podstavak 2. se briše.

U podstavku 3. riječi »3.000,00 kn neto« zamjenjuju se riječima »2.500,00 kn neto«.

U podstavku 4. riječi »3.500,00 kn neto« zamjenjuju se riječima »3.326,00 kn neto«.

U podstavku 5. riječi »3.500,00 kn neto« zamjenjuju se riječima »2.500,00 kn neto«.

Članak 5.

Članak 70. mijenja se i glasi:

»Radnik kojem do prestanka rada po sili zakona nedostaje pet godina mirovinskog staža ili pet godina života, do prestanka radnog odnosa zadržava najmanje plaću koju je ostvario u mjesecu prije nastanka spomenutih okolnosti, pod uvjetom da uredno i savjesno obavlja poslove i postiže učinak primjeren njegovoj dobi.«

Članak 6.

U članku 75. stavku 1. alineji 4. riječ »šest« zamjenjuje se riječju »sedam«.

Članak 7.

U članku 83. u stavku 1. iza riječi »Pravilnikom o radu« stavlja se zarez i dodaju se riječi »Pravilnikom o stegovnom postupku«.«

Članak 8.

U članku 84. stavak 1. se briše.

Stavak 2. mijenja se i glasi:

»Zbog povreda ugovora o radu, koje se uređuju općim aktom poslodavca, poslodavac može, pod uvjetima i na način propisan općim aktom poslodavca, izreći jednu od sljedećih mjera:

– opomena,

– pisano upozorenje pred otkaz ugovora o radu,

– smanjenje plaće (određivanje negativnog stimulativnog dijela plaće i/ili oduzimanje 2-4 zaposlenička razreda),

– udaljenje s rada (suspenzija),

– otkaz ugovora o radu.«

Članak 9.

Iza članka 86. dodaje se novi članak 86a. koji glasi:

»Članak 86.a.

Poslodavac je ovlašten i po slobodnoj ocjeni otkazati ugovor o radu radniku na jednom radnom mjestu i ponuditi mu ugovor o radu na drugom radnom mjestu koje odgovara njegovoj stručnoj spremi, znanju, sposobnostima i radnom iskustvu, u istom mjestu rada ili u mjestu ranijeg ili postojećeg prebivališta iz kojeg je došao u sadašnje mjesto rada. Ovo postupanje ugovorne strane će smatrati poslovno uvjetovanim otkazom s ponudom novoga ugovora o radu.

Istim mjestom rada smatra se i naseljeno mjesto unutar 30 km od postojećeg mjesta rada.«

Članak 10.

U članku 95. Ugovora tekst »ostaje na snazi do 31. 12. 2013.« zamjenjuje se tekstom »ostaje na snazi do 31. 12. 2017.«

Članak 11.

Mijenja se Prilog 1. Tarifa poslova i sada glasi:

**PRILOG 1**

Tarifa poslova (čl. 35. KU)

|  |  |  |  |  |
| --- | --- | --- | --- | --- |
| GRUPA POSLOVA | PLATNI RAZRED | STANDARDNI NAZIV RADNOGA MJESTA | STUPANJ STRUČNE SPREME | KOEFICIJENT |
| 1. | 1. – 2. | ČISTAČICA | NKV | 1,25 – 1,40 |
| 2. | 5. – 10. | DOSTAVLJAČ, TELEFONIST, DOMAR | SSS/NKV – SSS/KV | 1,75 – 2,35 |
| 3. | 9. – 12. | KOPIRANT | SSS/NKV | 2,20- 2,60 |
| 4. | 11. – 15. | VOZAČ, MORNAR I OTPRAVNIK VOZILA | SSS/KV/VKV | 2,45 – 3,00 |
| 5. | 11. – 17. | UREDSKI ADMINISTRATOR | SSS – SSS (VŠS/PDS-SS) | 2,45 – 3,35 |
| 6. | 10. – 17. | REFERENT | SSS | 2,35 – 3,35 |
| 7. | 11. – 18. | TEHNIČAR | SSS | 2,45 – 3,55 |
| 8. | 13. – 20 | EKONOMIST, UPRAVNI PRAVNIK, VIŠI REFERENT | VŠS/PDS-SS | 2,75 – 3,90 |
| 9. | 14. – 21. | INŽENJER | VŠS/PDS-SS | 2,85 – 4,10 |
| 10. | 15. – 22. | SAMOSTALNI REFERENT | VSS/DSS-SDS | 3,00 – 4,25 |
| 11. | 15. – 26. | SAMOSTALNI EKONOMIST, VIŠI SAMOSTALNI EKONOMIST | VSS/DSS-SDS | 3,00 – 5,00 |
| 12. | 15. – 26. | SAMOSTALNI PRAVNIK, VIŠI SAMOSTALNI PRAVNIK | VSS/DSS-SDS | 3,00 – 5,00 |
| 13. | 16. – 27. | SAMOSTALNI INŽENJER, VIŠI SAMOSTALNI INŽENJER | VSS/DSS-SDS | 3,2 – 5,00 |
| 14. | 24. – 27. | KOORDINATOR | VSS/DSS-SDS | 4,55 – 5,00 |
| 15. | 21. – 34. | VODITELJ VGI, VODITELJ SLUŽBE VGO, VODITELJ LABORATORIJA, VODITELJ SREDIŠNJE SLUŽBE U DIREKCIJI | VSS/DSS-SDS | 4,1 – 7,50 |
| 16. | 31. – 33. | UNUTARNJI REVIZOR, SAVJETNIK | VSS/DSS-SDS | 6,00 – 6,70 |
| 17. | 35. – 37. | ZAMJENIK DIREKTORA VGO, VODITELJ SEKTORA, DIREKTOR RAZVITKA | VSS/DSS-SDS | 7,60 – 9,35 |
| 18. | 37. | DIREKTOR VGO | VSS/DSS-SDS | 9,35 |
| 18. |  | ZAMJENIK GENERALNOG DIREKTORA, GENERALNI DIREKTOR | ST | UR |

Članak 12.

Ovaj Dodatak stupa na snagu, nakon što ga potpišu ovlašteni predstavnici ugovornih strana, osmog dana od dana objave u »Narodnim novinama«, a primjenjuje se od 1. siječnja 2014.

Klasa: 011-01/06-01/36

Urbroj: 374-1-01-13-9

Zagreb, 20. 12. 2013.

|  |  |
| --- | --- |
| Za Sindikat zaposlenih u poljoprivredi, prehrambenoj i duhanskoj industriji i vodoprivredi Hrvatske Šimo Orešković, v. r. | Za Hrvatske vode predsjednik Upravnog vijeća Tihomir Jakovina, v. r. |

6 17.01.2014 Četvrti dodatak Kolektivnom ugovoru za vodno gospodarstvo

Kolektivni ugovor, NN 6/2014-102